Рибен
Рибѐн е село в Северна България. То се намира в община Долна Митрополия, област Плевен.

География 
Село Рибен се намира на 23 km северно от град Плевен и на 17 km южно от Гулянци. До селото има директен транспорт – автобус от автогара Плевен, както и влак до съседното село Подем, разположено на 3 km от Рибен.

На влизане в селото се преминава през моста на река Вит. Край Рибен има борова гора, която се простира по дължината на цялото село.

История 

Името на селото идва от някогашното римско селище и пътна станция Ad Putea. Намирало се е на територията на днешното землище на селото и се е наричало Рибна града, заради многото риба в реката. Местността Езерото, която днес е вододайна зона за селото и град Гулянци, по време на турското иго е била открито езеро. Когато синът на местния ага се удавил там, агата заповядал на селяните да натрупат тръни покрай брега и да затлачат езерото. Оттогава до наши дни то напълно е изчезнало и се е превърнало в подземен източник на вода.

Религии 
Всички жители на селото са православни християни.

Известни личности 
 Иван Ганчов – опълченец, участник в боевете при Стара Загора и Шипка. Също така взима участие в Балканската война и битките от 1915 г. със Сърбия през Първата световна война.
 Юри Буков – български художник-експресионист.
 гл. ас. д-р Катя Петрова – програмист, служител на годината за 2013 г. в Еврохолд.

По-голямата част от времето си в село Рибен прекарва и писателят Георги Доцев, който е сред 3-та членове от областта, участващи в Сдружението на българските писатели и автор на книгата, озаглавена „Аз ли съм луд?“, посветена на плевенчанина Гошо Кръста. През 2020 г. беше издадена книгата „Думи за Рибен и неговите хора“, написана от Георги Доцев. Тази книга е романизирана история на Рибен, в която е проследена историята на селището през няколко хилядолетия. В нейните страници оживяват легенди, предания и събития, свързани с личности от различни векове. За сведение на читателите: в книгата са посочени около 500 имена на личности, фамилии и местности, свързани с Рибен.

Забележителности 
Културна забележителност, която се намира в самия център на селото, е реставрираната и обновена църква, чийто облик е възвърнат с помощта на кметството, дарители от селото и помощи, предоставени от разни организации.

Към природните забележителности на Рибен е местността Черешовица, в която е заснет известният български филм „Хан Аспарух“, като в него са участвали много жители на селото.

Редовни събития 
Всяка година на центъра на село Рибен на 24 май се празнува курбан на селото. На всички присъстващи се поднася по парче от обредното яре, което е осветено от местните църковни служители. Кметът приветства гостите, след което следва програма, представена от децата от местното училище „Иван Вазов“.

Други 
В село Рибен съществува единствената на Балканския полуостров бетонна селска колоездачна писта, която е била домакин на републикански и международни състезания.

Външни препратки 
 Глинена плочка с пиктограми е открита край село Рибен, 17.08.2016
 7,000-Year-Old Ceramic Fragment with Possibly ‘World’s Oldest Writing’ Discovered in Bulgaria’s Riben , August 23, 2016

Села в област Плевен
Населени места в община Долна Митрополия